แวะ 7-11 เอ๊ะ!!! ร้านโรตี หลังจากเพิ่งทานมื้อค่ำเสร็จ ก็ต้องของหวานตบท้ายสิ อะไรจะน่าโดนไปกว่าโรตีร้านนี้ไม่ได้แล้ว ชื่อร้านก็น่าลอง "โรตีชีส" ร้านนี้ตั้งอยู่ด้านข้าง 7-11 ถนนมหิดล ตรงข้ามกับเชียงใหม่แลนด์ ร้านสังเกตไม่ยากครับ สามารถจอดรถได้ข้างทางหรือหน้าเซเว่นได้เลย ลักษณะร้านเป็นร้านรถเข็นธรรมดา แต่จัดร้าน และวัตถุดิบต่างไว้ดูสะอาดค่อนข้างเป็นระเบียบ ไม่มีที่นั่งนะครับ ต้องซื้อกลับอย่างเดียว

     วันนี้รอนานนิดนึง เหตุเพราะความลังเลของเราเองว่าจะทานหรือไม่ทาน จนมีคนซื้อตัดหน้าไป 6 ชิ้นด้วยกัน เมนูโรตีที่นี่มีไส้ไม่มากครับ ธรรมดา 10 บาท ใส่ไข่ 15 บาท นอกจากนั้นก็มีชีส กล้วยหอม ไข่ สตอเบอรี่ ช็อกโกแลต แล้วแต่เราจะเลือกผสมกัน หรือชอบแบบจัดเต็มเลยก็ได้ ราคาก็ไล่ตั้งแต่ 25-30 บาทเท่านั้นเอง วันนี้ผมสั่งเป็นโรตีไข่ชีส (25 บาท) ใส่กล่องหั่นเป็นชิ้นสี่เหลี่ยมมาแบบพร้อมทานเลย สามารถแบ่งๆ กันชิมได้ 2-3 คน แป้งโรตีที่นี่นุ่มอร่อยดีครับ ไม่หวานมากมีรสเค็มของชีสนิดๆ เข้ากันดี 

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,190)